KOMISIJOS SPRENDIMAS
2007 m. spalio 29 d.
iš dalies keičiantis Bulgarijos ir Rumunijos stojimo akto VII priedo B priedėli dėl tam tikrų mėsos, paukštienos, žuvies, pieno ir pieno produktų sektoriaus įmonių Rumunijoje
(Pranešta dokumentu Nr. C(2007) 5210)
(Tekstas svarbus EEE)
(2007/710/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo aktą, ypač į jo VII priedo 5 skyriaus B skirsnio I poskirsnio e punktą,
kadangi:
(1)
2004 m. balandžio 29 d. Europos Parlamento ir Tarybos reglamente (EB) Nr. 852/2004 dėl maisto produktų higienos (1) ir 2004 m. balandžio 29 d. Europos Parlamento ir Tarybos reglamente (EB) Nr. 853/2004, nustatančiame konkrečius gyvūninės kilmės maisto produktų higienos reikalavimus (2), nustatyti tam tikri įmonių, kurios patenka į šių reglamentų taikymo sritį, struktūros reikalavimai.
(2)
Bulgarijos ir Rumunijos stojimo akto VII priedo 5 skyriaus B skirsnio I poskirsnio a punkte nustatyta, kad minėtuose reglamentuose nustatyti įmonių struktūros reikalavimai laikantis tam tikrų sąlygų iki 2009 m. gruodžio 31 d. netaikytini Rumunijos įmonėms, išvardytoms Stojimo akto VII priedo B priedėlyje (toliau - įmonių sąrašas).
(3)
2006 m. gruodžio 22 d. Komisijos sprendimu 2007/23/EB, iš dalies keičiančiu 2005 m. Stojimo akto VII priedo B priedėlį dėl tam tikrų mėsos, pieno ir žuvies sektoriaus įmonių Rumunijoje (3), šis įmonių sąrašas atnaujintas.
(4)
Kai kurios mėsos, paukštienos, žuvies, pieno ir pieno produktų sektorių įmonės Rumunijoje buvo modernizuotos ir dabar visiškai atitinka Bendrijos teisės aktų reikalavimus. Be to, kai kurios įmonės nutraukė veiklą. Todėl įmonių sąrašas turėtų būti iš dalies pakeistas, atsižvelgiant į šiuos pasikeitimus.
(5)
Be to, kai kurios mėsos, paukštienos, žuvies, pieno ir pieno produktų sektorių įmonės Rumunijoje dėl techninių apribojimų susiduria su sunkumais įgyvendindamos atitinkamus reglamentuose (EB) Nr. 852/2004 ir (EB) Nr. 853/2004 nustatytus įmonių struktūros reikalavimus. Šioms įmonėms reikia daugiau laiko, kad jos galėtų užbaigti modernizavimo procesą ir visiškai atitiktų minėtuose reglamentuose nustatytus atitinkamus reikalavimus struktūrai. Todėl šias įmones reikia įtraukti į įmonių, kurioms nustatytas pereinamasis laikotarpis, sąrašą.
(6)
Šios įmonės pateikė įrodymų, kad jos turi pakankamai lėšų, jog per pereinamąjį laikotarpį pašalintų likusius trūkumus. Gauta išsamios informacijos apie kiekvienos įmonės trūkumus.
(7)
Dėl Bendrijos teisės aktų aiškumo tikslinga Bulgarijos ir Rumunijos stojimo akto VII priedo B priedėlyje pateiktą įmonių sąrašą pakeisti šio sprendimo priede pateiktu sąrašu.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bulgarijos ir Rumunijos stojimo akto VII priedo B priedėlis pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2007 m. spalio 29 d.